En mand mistede onsdag aften herredømmet over sin bil, som skred ud på en mark og væltede rundt. Der er ifølge politiet mistanke om spirituskørsel.

Ved Aalborgvej tæt ved Terndrup blev en forulykket bil fundet af en forbipasserende bilist klokken 22.24 onsdag aften. Bilen var væltet rundt på taget og lå på marken ved siden af vejen. I bilen var en 29-årig mand fra lokalområdet, som blev kørt på hospitalet. - Der er tale om et solouheld, og vi har mistanke om, at manden kan have været påvirket af spiritus. Det skal en blodprøve nu fastlægge, siger Poul Fastergaard, der er vagtchef ved Nordjyllands Politi. Mandens tilstand er stabil, men han er kvæstet efter ulykken.